Simon Kollerup (S), 2013-05-21:
Her til aften behandler vi et beslutningsforslag om klingende mønt.
Man kan ligefrem høre, hvordan mønterne triller efter hinanden gennem parkeringsanlæggene i landets store byer og enkelte andre steder.
Overskriften på forslaget kunne vel egentlig også være: De kommuner, som tjener mange penge, skal have lov, men de, som ikke tjener mange penge, må ikke.
For det er desværre konsekvensen af Enhedslistens beslutningsforslag, hvor man ønsker, at regeringen skal fremsætte et lovforslag, som giver kommunerne lov til at bruge overskud fra parkeringsafgifter på den kollektive trafik.
I dag er det et fåtal af kommunerne, som har indtægter fra parkeringsafgifter, og ud af det fåtal er det et endnu mindre fåtal – hvad jeg har kunnet finde ud af vist nok tre kommuner, bl.a. Frederiksberg Kommune – som har et lille overskud, og som derved vil få gavn af Enhedslistens forslag.
Derfor er det vores opfattelse, at Enhedslistens forslag vil stille nogle udvalgte kommuner bedre end andre ved at give dem mulighed for at anvende afgifter fra parkeringsområdet som en ekstra skat – eventuelt jo fra andre kommuners borgere, som kører ind i den pågældende kommune, parkerer i kommunen og betaler skatten.
Jeg mener derfor, at forslaget gør Danmark mere skævt.
Selv hvis vi for en stund forestiller os, at alle de kommuner, som rent faktisk har indtægter fra parkeringsafgifter, også vil lave et overskud – jeg mener, de kunne jo give taksterne en ordentlig en over nakken i prisstigende retning – ja, så er det stadig skævt, for der er ingen indtægter fra parkeringsafgifter på Lolland og i Guldborgsund; der er ingen parkeringsindtægter i Kerteminde; der er ingen parkeringsindtægter i Norddjurs, Syddjurs, Struer, Lemvig, Thisted, Morsø, Mariagerfjord eller i Albertslund, Ishøj og mange andre kommuner.
Jeg synes, man ligesom aner et mønster.
I dag må kommunerne bruge vejloven til at opkræve betaling for parkering til at dække udgifterne til at indrette og drive særligt indrettede parkeringsanlæg, ligesom man gerne må opkræve betaling for parkering for at regulere parkeringsadfærden.
Så langt så godt.
Men det er med vejloven besluttet, at kommunerne ikke bare må bruge parkeringsafgifter som en skattelignende indtægtskilde.
Det betyder, at parkeringspenge skal gå til parkeringsanlæg, men ikke til andre udgiftskrævende opgaver i kommunen.
Nu foreslår Enhedslisten så, at mønterne, der triller gennem parkeringsanlæggene, godt må bruges som en skattelignende indtægt, altså reelt set en ny skat – i det her tilfælde til den kollektive trafik.
Min tanke er bare, at kommunerne varetager rigtig mange opgaver, som jeg er sikker på de godt kunne bruge lidt ekstra parkeringsmønter på, så man må jo spørge sig selv og også forslagsstillerne: Hvorfor ikke også give pengene til ældreplejen, til de socialt udsatte grupper, til de hjemløse, til narkomanerne, til børnehaver, til folkeskolen eller måske til huller i vejene rundtomkring?
Ideerne er mange, men spørgsmålet er, hvorfor den kollektive trafik ikke længere skal indgå i en helhedsbetragtning i prioriteringerne i kommunernes budgetter.
Jeg synes ikke, det er rimeligt på den her måde at indføre en ekstra skat ad bagvejen, men hvis jeg forsøger at sætte mig ind i Enhedslistens tanke med forslaget – og det vil jeg faktisk gerne, for jeg synes, det er en relevant og en spændende debat – har jeg altså også svært ved at se, hvorfor den nye skat kun skal gå til kollektiv trafik og ikke til andre opgaver.
Så meget om de relativt få kommuner, hvor man i dag har indtægter fra parkering og måske – også ved at skrue lidt på taksterne – kan få et lille overskud ud af det.
Jeg vil gerne slutte med at fremhæve det stille flertal, kunne man kalde dem, altså de kommuner, hvor der i dag ikke er nogen indtægter fra parkering, og som forslaget dermed enten går udenom eller opmuntrer til at indføre nye og dyre parkeringsafgifter.
Der er jo mange steder i Danmark, hvor bilen er et nødvendigt transportmiddel.
Mange steder nyder børnefamilierne godt af, at der netop ikke er indført parkeringsafgifter, når de skal ind at handle eller til fodbold.
Med Enhedslistens forslag i dag vil flere kommuner få tilskyndelse til at opkræve denne ekstra skat – eller noget, der de facto er en skat – fra de samme børnefamilier og andre, og det synes jeg ikke er rimeligt.
Det er alt sammen baggrunden for, at Socialdemokratiet ikke kan støtte beslutningsforslaget.